জাল নোটের রমরমা রুখতে গত বছরের নভেম্বরে ৫০০ এবং ১০০০ টাকার নোট বাতিলের সিদ্ধান্ত ঘোষণা করেছিলেন প্রধানমন্ত্রী নরেন্দ্র মোদী। পরবর্তী সময়ে তাঁর রাজ্য থেকেই উদ্ধার হয়েছে সব থেকে বেশি দু’হাজার টাকার জাল নোট! যদিও তাঁর সরকার দাবি করেছিল, দু’হাজার টাকার নোট জাল করা অসম্ভব।
কেন্দ্রীয় স্বরাষ্ট্রমন্ত্রকের তথ্য বলছে, গত কয়েক মাসে ন্যাশনাল ইনভেস্টিগেশন এজেন্সি (এনআইএ) ২২ হাজার ৬৭৭টি জাল দু’হাজার টাকা উদ্ধার করেছে। সেগুলির মধ্যে ২২ হাজার ৪৭৯টি জাল নোট উদ্ধার হয়েছে গুজরাত থেকেই। ১৯৮টি মিলেছে পশ্চিমবঙ্গ থেকে। রাজ্যসভায় কংগ্রেস সাংসদ ছায়া বর্মার একটি প্রশ্নের উত্তরে গত ৪ এপ্রিল লিখিতভাবে এই তথ্য জানিয়েছেন কেন্দ্রীয় স্বরাষ্ট্র প্রতিমন্ত্রী কিরণ রিজিজু।
মন্ত্রকের তথ্য অনুযায়ী, গুজরাত পুলিশ উদ্ধার করেছে ৪ হাজার ২৫১টি জাল দু’হাজার টাকার নোট। গুজরাতের পর সবথেকে বেশি জাল নোট উদ্ধার করেছে পঞ্জাব পুলিশ (২২০) এবং পশ্চিমবঙ্গে পুলিশ (১৯৬)। নোটবাতিলের পর থেকে দেশের সীমান্তবর্তী ১৭টি রাজ্যের পুলিশ মোট ৪ হাজার ৮৯৪টি জাল ২ হাজার টাকার নোট উদ্ধার করেছে। পশ্চিমবঙ্গ এবং অসম থেকে যথাক্রমে ১৪৮টি এবং ২৩০টি জাল ২ হাজার টাকার নোট উদ্ধার করেছে সীমান্তরক্ষী বাহিনী (বিএসএফ)।   

এই বিষয়ে অন্যান্য খবর

ব্যাঙ্কের লকারও আর নিরাপদ নয়! জেনে নিন কী করবেন
আবার নতুন ৫০০ টাকার নোট এল বাজারে, ভয় পাওয়ার কারণ কতটা রয়েছে


তথ্য বলছে, জাল ৫০০ টাকার নোট উদ্ধারের ক্ষেত্রেও শীর্ষে রয়েছে গুজরাত। তবে তার মধ্যে কতগুলি পুরনো ৫০০ টাকার নোটের জাল, তা উল্লেখ করা হয়নি রিপোর্টে। সেখানে বলা হয়েছে, নোটবাতিলের পর ৬ কোটির বেশি অর্থমূল্যের জাল নোট উদ্ধার হয়েছে গোটা দেশে। গুজরাতেই উদ্ধার হয়েছে পৌনে ৬ কোটি টাকার জাল নোট।